Neuvoston päätöslauselma, annettu 11 päivänä maaliskuuta 1996, lyhyen matkan merikuljetuksista



Virallinen lehti nro C 099 , 02/04/1996 s. 0001 - 0002



NEUVOSTON PÄÄTÖSLAUSELMA, annettu 11 päivänä maaliskuuta 1996, lyhyen matkan merikuljetuksista (96/C 99/01) EUROPAAN UNIONIN NEUVOSTO, joka A. ottaa huomioon Euroopan yhteisön perustamissopimuksen, ottaa huomioon 2 päivänä joulukuuta 1992 julkaistun valkoisen kirjan (1) yhteisen liikennepolitiikan tulevasta kehityksestä, jonka neuvosto pani tyytyväisyydellä merkille istunnoissaan 7, 8 ja 19 päivänä kesäkuuta 1993, ottaa huomioon komission 5 päivänä heinäkuuta 1995 esittämän tiedonannon lyhyen matkan merikuljetuksista (2), ottaa huomioon liikenteen merkityksen Euroopan unionin taloudelle, ottaa huomioon maaliikenteen infrastruktuurille ominaisen lisääntyvän ruuhkautumisen yleensä ja korkeat kustannukset, ottaa huomioon lyhyen matkan merikuljetusten mahdollisen myötävaikutuksen kestävän liikkuvuuden aikaansaamiseen, katsoo, että sekä yhteisön että jäsenvaltioiden tasolla on edellä mainittuja seikkoja silmällä pitäen pyrittävä edistämään tai parantamaan lyhyen matkan merikuljetuksia ottaen huomioon käyttäjien valinnanvapaus, katsoo, että alueellisten tai paikallisten viranomaisten tai satamaviranomaisten ja merenkulkualan itsensä olisi ryhdyttävä toimiin tilanteen korjaamiseksi, jos lyhyen matkan merikuljetusten kehitykselle on esteitä, B. TOTEAA 1) lyhyen matkan merikuljetusten Euroopan unionille tarjoamat huomattavat edut maakuljetuksiin verrattuna ja erityisesti a) vapaana olevan kapasiteetin yleisen saatavuuden lyhyen matkan merikuljetuksissa; b) pienemmän energiankulutuksen ja alhaisemmat ilman epäpuhtauksien päästötasot; c) mahdollisen vaikutuksen Euroopan unionin syrjäisten seutujen kehitykseen; d) mahdollisuuden lisätä lyhyen matkan merikuljetuksia alhaisin infrastruktuurikustannuksin; 2) eri alueiden kuten Itämeren, Mustanmeren ja Välimeren meriliikennettä käsitelleissä lukuisissa konferensseissa esitetyt kertomukset ja niissä hyväksytyt, yhteisesti sovitut monivuotiset työohjelmat; 3) merenkulkualan yhteistyöfoorumin laatimat kertomukset ja sen tekemät ehdotukset, joissa korostetaan lyhyen matkan merikuljetusten edistämistä talouden, energiankulutuksen, turvallisuuden ja ympäristön kannalta elinkelpoisena vaihtoehtona maaliikenteelle; C. LAUSUU, ETTÄ lyhyen matkan meriliikennepolitiikan päätavoitteena on 1) saada aikaan tämän liikennemuodon tasapainoinen kasvu, ja 2) liittää lyhyen matkan meriliikenne, syöttöpalvelut mukaan lukien, tosiasiallisesti ja aktiivisesti osaksi eri liikennemuotojen välistä ketjua; D. AIKOO edelleen jatkaa näihin tavoitteisiin pyrkimistä kannustamalla toimia, joilla 1) kehitetään edelleen lyhyen matkan merikuljetusten ympäristöystävällisiä vaikutuksia; 2) edistetään käyttäjien edut huomioon ottavaa sellaista liikennemuotojen välistä vapaata ja rehellistä kilpailua, jossa kaikki liikennemuodot vastaavat täysin omista kustannuksistaan, ulkoiset kustannukset mukaan lukien; 3) tuetaan vapaata ja rehellistä kilpailua sekä yhteisön satamien että laivausyhtiöiden välillä; 4) parannetaan satamien tehokkuutta kustannusten alentamiseksi ja satamatoimiin käytetyn ajan vähentämiseksi; 5) hyödynnetään yhdistettyjä kuljetuksia lyhyen matkan merikuljetusten kehittämisessä; 6) pyritään lisäämään laivaajien ja kuljetusyritysten luottamusta lyhyen matkan merikuljetusten tarjoamiin mahdollisuuksiin; 7) järkeistetään ja tarvittaessa yhteensovitetaan, yhdenmukaistetaan ja yksinkertaistetaan tullimenettelyjä ja muita satamissa esiintyviä, tähän liittyviä hallinnollisia muodollisuuksia; 8) kannustetaan lyhyen matkan merikuljetuksia harjoittavien laivausyritysten aloitteentekoa; 9) laaditaan ja toteutetaan lyhyen matkan merikuljetuksia koskevia pilottihankkeita, jos ne eivät vääristä liikennemuotojen tai laivausyhtiöiden tai kaikkien jäsenvaltioiden satamien välistä kilpailua, ja levitetään tietoa niistä saaduista tuloksista; 10) tuetaan koulutusta, tutkimusta ja kehittämistä lyhyen matkan merikuljetusten ja satamatoimintojen aloilla; 11) tuetaan ja laajennetaan elektronista tietojensiirtoa (EDI); E. EDELLÄ MAINITUN PERUSTEELLA 1) hyväksyy yleisesti ottaen komission tiedonantoon sisältyvän toimintaohjelman; 2) toteaa komission esittävän mahdollisimman pian vihreän kirjansa aiheuttajan maksettavista liikenteen ulkoisista kustannuksista; 3) toteaa, että komissio kehittää mahdollisimman nopeasti meriliikenteelle ja satamille tarkoitettua valtion tukea koskevia suuntaviivoja ja neuvottelee näistä suuntaviivoista jäsenvaltioiden ja meriteollisuuden kanssa; 4) myöntää, että lyhyen matkan merikuljetusten edistämisen olisi edelleenkin oltava tärkeä osa sellaisia käynnissä olevia yhteisön ja jäsenvaltioiden toimia kuten Euroopan laajuista liikenneverkkoa koskeva suunnitelma ja neljäs tutkimuksen ja teknologisen kehittämisen puiteohjelma; F. KEHOTTAA KOMISSIOTA ehdottamaan neuvostolle tai kehittämään mahdollisimman pian C-osassa mainittujen tavoitteiden saavuttamisen edellyttämiä toimenpiteitä ottaen huomioon komission toimintaohjelman ja toissijaisuusperiaatteen ja erityisesti sellaisia toimenpiteitä, joilla 1) estetään satamien välisen kilpailun vääristyminen; 2) edistetään lyhyen matkan meriliikenteen kasvavaa käyttöä sen mahdollisten käyttäjien keskuudessa; 3) yksinkertaistetaan ja järkeistetään olemassa olevia tullimenettelyjä ja muita satamissa esiintyviä niihin liittyviä hallinnollisia muodollisuuksia lyhyen matkan merikuljetusten osalta; 4) kannustetaan lyhyen matkan merikuljetuksia suorittavien laivausyritysten aloitteentekoa; 5) tuetaan tämän liikennealan koulutus-, tutkimus- ja kehittämisohjelmia; 6) edistetään tietotekniikan käyttöä tämän kuljetusmuodon kehittämiseksi parhaalla mahdollisella tavalla; G. KEHOTTAA JÄSENVALTIOITA 1) tukemaan C- ja D-osissa esitettyjä tavoitteita ja keinoja; 2) toimimaan yhteistyössä komission kanssa yhteisön puitteiden luomisessa lyhyen matkan merikuljetusten alan kehityksen edistämiseksi; 3) toteuttamaan toimia lyhyen matkan merikuljetusten elvyttämiseksi ottaen huomioon komission tiedonannossa ehdotetun toimintaohjelman ja kannustamaan alueellisia ja paikallisia viranomaisiaan sekä satamaviranomaisiaan sekä merenkulkualaansa tekemään samoin; 4) edistämään käytännön neuvottelutoimia esimerkiksi sellaisten pyöreän pöydän neuvottelujen avulla, kuten merenkulkualan yhteistyöfoorum, joissa sekä merenkulkuala että paikalliset ja alueelliset viranomaiset sekä satamaviranomaiset ovat edustettuina. (1) Asiak. KOM(92) 494 lopull. (2) Asiak. KOM(95) 317 lopull.